|  |  |
| --- | --- |
|  | Liikenneasiat 76 § / 2021 |

Pasuntie, läpiajon estäminen

Aloite Kaupungille on tullut aloite Pasuntien asukkailta, jossa pyydetään Kuopion kaupungilta konkreettisia toimia, jotta Pasuntiellä tapahtuva läpiajoliikenne saataisiin loppumaan. Nykyiset tien molemmissa päissä olevat liikennemerkit eivät tehoa.

Tietä käytetään aiheettomasti läpimenoliikenteeseen. Tiellä ajetaan mopoilla, moottoripyörillä ja mönkijöillä vaarallisen lujaa. Liikenteestä aiheutuu asuntoihin kantautuvia melu-, pöly- ja hajuhaittoja. Lisäksi nämä ajelut aiheuttavat vaaratilanteita myös alueelle liikkuville lapsille ja ikääntyneille.

Pasuntie päättyy liikenteellisesti Pasuntie 23:n pysäköintialueeseen. Pasuntie jatkuu kapeana ja huonokuntoisena hiekkatienä Laivarannantielle. Liikennemerkit, jotka ovat hiekkatien molemmissa päissä, ovat vanhentuneet ja ovat siltä ajalta, kun asutusaluetta rakennettiin. Tielle aiheeton kulkeminen tapahtuu Pasuntie 23:n parkkipaikan läpi aiheuttaen lukuisia vaaratilanteita vuosittain. Parkkipaikan läpiajo on kielletty, mutta kieltoa ei noudateta. Tietä ja Pasuntie 23:n takapihan nurmialuetta käytetään parkkipaikkana ja jätetään moottoriajoneuvot pyörimään pitkäksi aikaa tyhjäkäynnille. Nämä kyseiset käyttäjät ovat taloyhtiön ulkopuolisia kävijöitä: taxit, posti, huolto yms. Taloyhtiölle tulee kustannuksia talvikunnossapidon jälkeen, sillä vuosittain joudutaan korjaamaan nurmikkoa talven linkouksen jäljiltä.

Ehdotus on, että Pasuntielle Laivarannantien puoleiseen osaan laitettaisiin puomi, jolloin liikenne Pasuntien varressa oleville kiinteistöille ohjautuisi Virtalantien kautta. Lisäksi liikennemerkit olisi laitettava ajan tasalle.

Nykytilanne Pasuntie sijaitsee Juankoskella. Kadun alkuosa Uudenkyläntieltä lähtien on tavallinen autolla liikennöitävä asuntokatu. Asemakaavan mukaan katualue loppuu Pasuntie 23:n kohdalle. Siitä eteenpäin väylä jatkuu Laivarannantielle saakka puistoalueella sijaitsevana jalankulkijoille ja pyöräilijöille tarkoitettuna väylänä, jolla huoltoajo on sallittu. Tämä puistoalueella oleva väylä on sorapintainen. Kartalta mitattuna väylän leveys 3-4 m, mutta ilmakuvien perusteella väylä on käytännössä paikoin leveämpi. Käytettävissä olevan kuva-aineiston perusteella puistoalueella on pysäköintiä. Kuva-aineisto on tosin jo 4 v vanhaa. Väylällä on Pasuntie 23:n pihaan johtavat tonttiliittymät. Muita tonttiliittymiä ei ole. Nykyisin tämä puistoalueella oleva väylä on merkitty ajoneuvolla ajo kielletty-merkeillä. Kieltoa on väylän molemmissa päissä lievennetty lisäkilvillä, joista toisessa lukee: ”Pihaan ajo sallittu” ja toisessa: ”Tontille ajo sallittu”. Pasuntiellä tai jatkeena olevalla puistoväylällä ei ole pysäköintikieltoja.

Selostus ja perustelu Nykyiset Pasuntien loppupään liikennemerkit eivät vastaa täysin asemakaavamerkintää. Asemakaavan mukaan väylällä tulee sallia jalankulku, pyöräily ja huoltoajo. Nykyiset merkit kieltävät pyöräilyn, mutta sallivat kaiken tonteille ajamisen autoilla. Merkintä on vielä erilainen väylän eri päissä. Koska väylällä ei ole tonttiliittymiä eikä muutakaan huoltoajoa vaativaa kohdetta, huoltoajoa ei ole tarpeen sallia, vaikka asemakaava siihen antaisikin mahdollisuuden. Nykyiset merkit korvataan moottorikäyttöisellä ajoneuvolla ajo kielletty-merkeillä. Näin myös pyöräily on merkkien puolesta mahdollista.   
   
Aloitteen mukaan taloyhtiön pysäköintialueen läpi ajetaan luvattomasti. Tämän ongelman aiheuttaa pysäköintipaikalta puistoväylälle johtava tonttiliittymä. Kaupungin liikennesuunnittelun kanta on, että taloyhtiön tulee sulkea tonttiliittymä. Sulkemisen myötä pysäköintialueen läpiajo-ongelma poistuu.  
  
Kaupungilla on linjana, että ennen puomin asentamista selvitetään tai kokeillaan muita keinoja. Puomi haittaa kunnossapitoa ja on riski näkövammaisille. Myös pyöräilijät saattavat törmätä puomiin pimeän aikaan. Pasuntien tapauksessa kaupunki vaihtaa väylälle asianmukaiset liikennemerkit. Läpiajoa vähentää myös, jos taloyhtiö sulkee väylälle johtavan tonttiliittymän. Kaupunki ei asenna puomia.  
  
Kaupungin pysäköinninvalvonta voi puuttua puistoalueella luvattomaan pysäköintiin maastoliikennelain perusteella. Läpiajon valvonta kuuluu poliisille, jolla oletettavasti on niukat resurssit tällaiseen toimintaan.

Päätös Pasuntien ja Laivarannatien väliseltä puistoväylältä poistetaan nykyiset ajoneuvolla ajo kielletty -merkit lisäkilpineen. Tilalle asetetaan moottorikäyttöisellä ajoneuvolla ajo kielletty -merkit (C2). Ajoestettä ei asenneta.

Liikennemerkit voidaan asentaa paikoilleen, kun päätös on lainvoimainen.

Merkkien maastoon asentamisesta vastaa kunnossapitopäällikkö Jere Toppinen puh. 044 718 5674.

Toimivallan peruste Kaupunkiympäristön palvelualueen toimintasääntö §

|  |  |
| --- | --- |
| Ari Räsänen |  |
| suunnittelupäällikkö |  |

Asiakirja on allekirjoitettu koneellisesti Kuopion kaupungin asian-  
hallintajärjestelmässä. Allekirjoituksen oikeellisuuden voi todentaa kirjaamosta.

Valmistelija

|  |
| --- |
| Jouko Häyrinen, puh. +358 44 718 5423 |

etunimi.sukunimi(at)kuopio.fi

Liitteet Oikaisuvaatimusohje

|  |
| --- |
| 5554/2020 Pasuntie asemapiirustus |

Tiedoksi

|  |
| --- |
| Kaupunginhallitus |
| Kaupunkirakennelautakunta |
| Liikenneväylien kunnossapito Jere Toppinen |

Aloitteen tekijälle

Nähtävänäolo Päätös on yleisesti nähtävänä Kuopion kaupungin verkkosivuilla www.kuopio.fi/paatoksenteko 10.9.2021

**Liite A kuntalain mukainen oikaisuvaatimusohje**

Tähän päätökseen tyytymätön voi tehdä kirjallisen oikaisuvaatimuksen. Päätökseen ei saa hakea muutosta valittamalla tuomioistuimeen.

**Oikaisuvaatimusoikeus**

Oikaisuvaatimuksen saa tehdä

* se, johon päätös on kohdistettu tai jonka oikeuteen, velvollisuuteen tai etuun päätös välittömästi vaikuttaa (asianosainen) sekä
* kunnan jäsen.

**Oikaisuvaatimusaika**

Oikaisuvaatimus on tehtävä **14 päivän kuluessa** päätöksen **tiedoksisaannista**.

Oikaisuvaatimus on toimitettava oikaisuvaatimusviranomaiselle viimeistään määräajan viimeisenä päivänä ennen viraston aukioloajan päättymistä.

Asianosaisen katsotaan saaneen päätöksestä tiedon, jollei muuta näytetä, seitsemän päivän kuluttua kirjeen lähettämisestä. Käytettäessä tavallista sähköistä tiedoksiantoa asianosaisen katsotaan saaneen päätöksestä tiedon, jollei muuta näytetä, kolmantena päivänä viestin lähettämisestä.

Kunnan jäsenen katsotaan saaneen päätöksestä tiedon seitsemän päivän kuluttua siitä, kun pöytäkirja on yleisesti nähtävänä Kuopion kaupungin verkkosivuilla [www.kuopio.fi/paatoksenteko](http://www.kuopio.fi/paatoksenteko).

Tiedoksisaantipäivää ei lueta oikaisuvaatimusaikaan. Jos oikaisuvaatimusajan viimeinen päivä on pyhäpäivä, itsenäisyyspäivä, vapunpäivä, joulu- tai juhannusaatto tai arkilauantai, saa oikaisuvaatimuksen tehdä ensimmäisenä arkipäivänä sen jälkeen.

**Oikaisuvaatimusviranomainen**

Kaupunkirakennelautakunta

Postiosoite PL 1097, 70111 KUOPIO

Käyntiosoite Suokatu 42

Sähköposti kaupunkiymparisto(at)kuopio.fi

Puhelin 044 718 5113 tai 044 718 5110

**Oikaisuvaatimuksen muoto ja sisältö**

Oikaisuvaatimus on tehtävä kirjallisesti. Myös sähköinen asiakirja täyttää vaatimuksen kirjallisesta muodosta.

Oikaisuvaatimuksessa on ilmoitettava

* päätös, johon haetaan oikaisua
* miten päätöstä halutaan oikaistavaksi ja
* millä perusteella oikaisua vaaditaan.

Oikaisuvaatimuksessa on lisäksi ilmoitettava tekijän nimi, kotikunta, postiosoite ja puhelinnumero.

Jos oikaisuvaatimuspäätös voidaan antaa tiedoksi sähköisenä viestinä, yhteystietona pyydetään ilmoittamaan myös sähköpostiosoite.